Dit barn er måske heller ikke alene om at kæmpe med bogstaverne i familien. Ordblindhed er nemlig arveligt. Det betyder, at ordblinde ofte har en forælder eller et familiemedlem, som også er ordblind.
Er det tilfældet i jeres familie, giver det jer en oplagt mulighed for at snakke om, hvad ordblindhed er. Og hvad det betyder for dit barn og de andre familiemedlemmer, som er ordblinde.
Arveligheden betyder ikke, at du har givet et bestemt ordblinde-gen videre til dit barn. Ordblindheden er et resultat af den sammensætning i arvemassen, som du og barnets anden forælder har givet videre til jeres barn. Det vil sige forudsætningerne for at lære at læse og stave.
Hverken du eller dit barn har gjort noget for, at dit barn er ordblind.
Det svarer til, at jeres arvemasse lige så vel kan betyde, at I eksempelvis er særligt dygtige til at løbe i jeres familie, fordi I har ben, som er formidable til det. Eller I er særligt gode til at spille musik, fordi jeres arveanlæg gør jer enestående til at opfatte toner, rytme og så videre.